KSL ราคาน้ำตาลปรับตัวสูงขึ้นโบรกฯ แนะเก็งกำไร เป้า 4.86 บ.
KSL ราคาน้ำตาลในตลาดโลกปรับตัวสูงขึ้น และมีแนวโน้นที่จะปรับขึ้นไปทดสอบระดับ 13.90เซนต์/ปอนด์ ซึ่งเป็นระดับสูงสุดในรอบ 5 เดือนเร็วๆ นี้ แนะนำ ซื้อเก็งกำไรระยะสั้น โดยมีราคาเป้าหมาย 4.86 บาท
5 ต.ค. 2558

บล.ซีไอเอ็มบี (ประเทศไทย) ระบุในบทวิเคราะห์ (5 ต.ค.) แนะนำ ซื้อเก็งกำไรระยะสั้น บริษัท น้ำตาลขอนแก่น จำกัด (มหาชน) หรือ KSL โดยมีราคาเป้าหมาย 4.86 บาท
ทั้งนี้จากราคาน้ำตาลที่ปรับตัวขึ้นจากผลผลิตของอินเดียที่ปรับตัวลดลงจากภาวะแห้งแล้งที่สุดในรอบ 30 ปี (อินเดียเป็นผู้ส่งออกน้ำตาลรายใหญ่ของโลก) ประกอบกับที่ประเทศบราซิลมีการออกนโยบายปรับราคาน้ำมันเบนซินเพิ่มสูงขึ้น ส่งผลให้มีความต้องการนำเอทานอล (ซึ่งผลิตจากกากน้ำตาล) มาใช้เป็นเชื้อเพลิงเพิ่มสูงขึ้น หนุนให้ราคาน้ำตาลในตลาดโลกปรับตัวสูงขึ้น
โดยราคาปรับขึ้น 29.6% จากระดับต่ำสุดในปีนี้ที่ 10.42 เซนต์/ปอนด์ (ณ วันที่ 24 ส.ค.) มาอยู่ที่ 13.51 เซนต์/ปอนด์ วันศุกร์ที่ผ่านมาและมีแนวโน้นที่จะปรับขึ้นไปทดสอบระดับ 13.90เซนต์/ปอนด์ ซึ่งเป็นระดับสูงสุดในรอบ 5 เดือนเร็วๆ นี้ ขณะที่ราคาหุ้น KSL ปรับขึ้นมาเพียง 9.8% ในช่วงเวลาเดียวกัน